ચાલુ સિઝનમાં સાકરનું ઉત્પાદન લગભગ 315 લાખ ટન થયું હતું અને કેરી ફોરવર્ડ સ્ટોક 40 લાખ ટન હતું. આમ સાકરનો કુલ ઉપલબ્ધ પુરવઠો 355 લાખ ટન હતો અને દેશની વાર્ષિક ખપત 250થી 255 લાખ ટન છે. એ જોતાં દેશમાં 100 લાખ ટન વધુ સાકર ઉપલબ્ધ છે. માગ કરતાં પુરવઠો વધી જતાં તાજેતરમાં સાકરના એક્સ મિલ ભાવ પ્રતિ ક્વિન્ટલ રૂા. 2400થી 2500ના તળિયે આવી ગયા. આના કારણે ખેડૂતો સહિત આર્થિક સંકડાશ ભોગવી રહેલી સાકર મિલો વધુ મુશ્કેલીમાં મુકાઈ. આથી સરકારે મિલો અને ખેડૂતોની વહારે આવવા રૂા. 2900ની લઘુતમ ભાવબાંધણી કરી. બીજી તરફ સરકારનું લક્ષ્ય એ પણ હતું કે વપરાશકારોને છૂટકમાં સાકર મહત્તમ 40 રૂપિયે પ્રતિ કિલો મળવી જોઈએ. એનાથી ભાવ વધવા જોઈએ નહીં.